b"\n_START_ARTICLE_\nGilbert- og Ellice\xc3\xb8yene\n_START_SECTION_\nHistorie\n_START_PARAGRAPH_\nProtektoratet ble oppretta i dette omr\xc3\xa5det (men ikke p\xc3\xa5 disse \xc3\xb8yene) av Pacific Islanders Protection Act i 1857, og s\xc3\xa5 i 1877 for De vestlige stillehavsterritoriene, men protektoratet p\xc3\xa5 Gilbert\xc3\xb8yene og Ellice\xc3\xb8yene var formelt og effektivt kun fra 1892, og en resident ble utnevnt i 1893. \xc3\x98yene ble en kronkoloni 12. januar 1916. Kolonihovedstaden var p\xc3\xa5 Banaba, og etter andre verdenskrig p\xc3\xa5 Tarawa (f\xc3\xb8rst i Betio, s\xc3\xa5 n\xc3\xa6r Bairiki)._NEWLINE_De seksten Gilbert\xc3\xb8yene, som ble erkl\xc3\xa6rt som protektorat av kaptein Davis p\xc3\xa5 HMS \xc2\xabRoyalist\xc2\xbb mellom 27. mai og 17. juni 1892, ble oppdaga flere ganger mellom 1537 og 1826. Ellice\xc3\xb8yene ble erkl\xc3\xa6rt som protektorat av kaptein Gibson p\xc3\xa5 HMS \xc2\xabCura\xc3\xa7ao\xc2\xbb mellom 9. og 16. oktober samme \xc3\xa5r; Banaba ble inkludert i protektoratet i 1900. Samme \xc3\xa5r ble Tabueran og Teraina inkludert i protektoratet sammen med Tokelau-\xc3\xb8yene; Christmas\xc3\xb8ya ble inkludert i 1919, men dette ble bestridt av USA. Tokelau-\xc3\xb8yene ble skilt ut i 1925 (men ikke formelt f\xc3\xb8r rett etter andre verdenskrig); Phoenix\xc3\xb8yene ble lagt til i 1937, og de fem \xc3\xb8yene i de sentrale og s\xc3\xb8rlige Linje\xc3\xb8yene ble lagt til i 1972._NEWLINE_I 1974 f\xc3\xb8rte etniske forskjeller innen kolonien til at polynesierne p\xc3\xa5 Ellice\xc3\xb8yene stemte for selvstendighet fra mikronesierne p\xc3\xa5 Gilbert\xc3\xb8yene (seinere Kiribati). F\xc3\xb8lgende \xc3\xa5r ble Ellice\xc3\xb8yene til den separate britiske kolonien Tuvalu.\n_START_SECTION_\nNavn\n_START_PARAGRAPH_\n\xc3\x98yene ble kalt Gilbert\xc3\xb8yene i 1820 av den russiske admiralen Adam Johann von Krusenstern og den franske kapteinen Louis Duperrey i 1820, etter den britiske kapteinen Thomas Gilbert som kryssa \xc3\xb8ygruppa i 1788._NEWLINE_Funafutis \xc3\xb8ygruppe ble oppkalt etter Edward Ellice, en britisk politiker og handelsmann, av kaptein Arent de Peyser, som fikk \xc3\xb8ye p\xc3\xa5 \xc3\xb8yene i 1919 p\xc3\xa5 en reise med skipet \xc2\xabRebecca\xc2\xbb. Ellice eide frakten p\xc3\xa5 skipet. Etter dette fikk alle \xc3\xb8yene i \xc3\xb8ygruppa navnet Ellice\xc3\xb8yene, under Charles Wilkes' ekspedisjon._NEWLINE_Gilbert- og Ellice\xc3\xb8yene var tildelt ISO 3166-1 alfa-2-koden GE fram til 1977."